b'\n_START_ARTICLE_\nNakties sargyba (Rembrantas)\n_START_SECTION_\nApie paveiksl\xc4\x85\n_START_PARAGRAPH_\nSukurti grupin\xc4\xaf Amsterdamo civilin\xc4\x97s sargybos nari\xc5\xb3 portret\xc4\x85 Rembrantas buvo u\xc5\xbesakytas tikriausiai 1639\xc2\xa0m. Paveikslas baigtas 1642\xc2\xa0m. ir i\xc5\xa1kabintas Amsterdamo civilin\xc4\x97s sargybos arkebuzinink\xc5\xb3 gvardijos sal\xc4\x97je. Jis buvo bendro Amsterdamo civilin\xc4\x97s sargybos b\xc5\xabstin\xc4\x97s dekoravimo dalis, prie kurio prisid\xc4\x97jo kiti dailininkai (pavyzd\xc5\xbeiui, Bartolom\xc4\x97jus van der Helstas). Tikrasis paveikslo pavadinimas ne\xc5\xbeinomas. Jis sp\xc4\x97jamas i\xc5\xa1 kapitono Frans Banning Cocq albumo, kuriame pie\xc5\xa1tas paveikslo eskizas su pastaba: \xe2\x80\x9ePaveikslo eskizas \xe2\x80\xa6 kuriame ponas Purmerlantas kapitonas duoda \xc4\xafsakymus leitenantui, ponui Vlardingenui, i\xc5\xa1\xc5\xbeygiuoti su savo b\xc5\xabriu.\xe2\x80\x9c Paveikslas pavadinim\xc4\x85 \xe2\x80\x9eNaktin\xc4\x97 sargyba\xe2\x80\x9c \xc4\xafgavo XIX a. prad\xc5\xbeioje d\xc4\x97l to, kad buvo nuo laiko ir d\xc4\x97l v\xc4\x97liau u\xc5\xbed\xc4\x97to papildomo lako sluoksnio labai patams\xc4\x97j\xc4\x99s\xc2\xa0\xe2\x80\x93 buvo manoma, kad paveiksle vaizduojama nakties scena. Po 1945-46\xc2\xa0m. atliktos restauracijos ir valymo paai\xc5\xa1k\xc4\x97jo, kad paveikslo scenos veiksmas vyksta dien\xc4\x85, sargybos b\xc5\xabriui i\xc5\xa1einant i\xc5\xa1 pastato sienos \xc5\xa1e\xc5\xa1\xc4\x97lio \xc4\xaf ry\xc5\xa1ki\xc4\x85 saul\xc4\x97s \xc5\xa1vies\xc4\x85. XVIII a. prad\xc5\xbeioje paveikslas buvo apkirptas ir neteko dviej\xc5\xb3 kompozicijos fig\xc5\xabr\xc5\xb3 de\xc5\xa1in\xc4\x97je perkeliant j\xc4\xaf i\xc5\xa1 Amsterdamo civilin\xc4\x97s sargybos \xc4\xaf miesto rotu\xc5\xa1\xc4\x99 tam, kad tilpt\xc5\xb3 naujoje erdv\xc4\x97je._NEWLINE_Paveiksle vaizduojami Amsterdamo civilin\xc4\x97s sargybos nariai, besiruo\xc5\xa1iantys i\xc5\xa1\xc5\xbeygiavimui i\xc5\xa1 savo b\xc5\xabstin\xc4\x97s. Paveikslo centre vaizduojamas kapitonas Frans Banninck Cocq juodais drabu\xc5\xbeiais su raudona juosta, duodantis nurodymus leitenantui Willem van Ruijtenburch geltonais drabu\xc5\xbeiais. Paveikslas tur\xc4\x97jo b\xc5\xabti grupinis civilin\xc4\x97s sargybos nari\xc5\xb3 portretas, ta\xc4\x8diau individualius portretus nustelbia bendra veiksmo kompozicija. Tikriausiai d\xc4\x97l to Rembrantas v\xc4\x97liau paveiksle nutap\xc4\x97 ovalin\xc4\xaf skyd\xc4\x85 arkoje, kuriame nurodytas dalyvi\xc5\xb3 vard\xc5\xb3 s\xc4\x85ra\xc5\xa1as._NEWLINE_Kiekvieno i\xc5\xa1 paveikslo veik\xc4\x97j\xc5\xb3 poza yra skirtinga ir visi jie \xc5\xbei\xc5\xabri skirtingomis kryptimis. V\xc4\x97liavne\xc5\xa1ys vaizduojamas pradedantis kelti v\xc4\x97liav\xc4\x85, kai kurie veik\xc4\x97jai dalyvauja tarpusavio pokalbyje. Vyrai su \xc5\xa1almais ir skryb\xc4\x97l\xc4\x97mis yra su kardais ir ietimis. Kai kurie su skydais. Keletas veik\xc4\x97j\xc5\xb3 vaizduojami paiman\xc4\x8diais atremtas ietis prie sienos. Kair\xc4\x97je, pirmame plane pavaizduotas b\xc4\x97gantis berniukas su jam per dideliu \xc5\xa1almu ir tu\xc5\xa1\xc4\x8diu parako ragu. Raudonai apsireng\xc4\x99s mu\xc5\xa1kietininkas prie jo u\xc5\xbetaiso \xc5\xa1autuv\xc4\x85. I\xc5\xa1kart u\xc5\xbe kapitono nusisuk\xc4\x99s vaizduojamas kareivis, keliantis \xc5\xa1autuv\xc4\x85. U\xc5\xbe kapitono ir leitenanto esantis vyras bando ranka pamatuoti \xc5\xa1autuvo \xc5\xa1\xc5\xabvio kamp\xc4\x85. \xc5\xa0autuvo galas su liepsnos \xc5\xbeyme matomas prie pat leitenanto skryb\xc4\x97l\xc4\x97s plunksnos. U\xc5\xbe leitenanto, de\xc5\xa1iniau matomas vyras i\xc5\xa1pu\xc4\x8dia panaudot\xc4\x85 parak\xc4\x85 i\xc5\xa1 \xc5\xa1autuvo. De\xc5\xa1in\xc4\x97je b\xc5\xabgnininkas i\xc5\xa1bando b\xc5\xabgn\xc4\x85 ir tuo i\xc5\xa1g\xc4\x85sdina \xc5\xa1un\xc4\xaf. Paveiksle yra dvi moter\xc5\xb3 fig\xc5\xabros. Viena su aukso spalvos r\xc5\xabbais ir g\xc4\x97rimo ragu gerai matoma, kita yra i\xc5\xa1kart u\xc5\xbe jos, beveik nematoma._NEWLINE_Paveikslas laikomas Rembranto \xc5\xa1edevru, kuriame chiaroscuro panaudojimas, \xc5\xa1viesos efektai, veik\xc4\x97j\xc5\xb3 gest\xc5\xabros, spindintys metaliniai objektai ir drabu\xc5\xbei\xc5\xb3 spindesys yra auk\xc5\xa1\xc4\x8diausio meninio atlikimo lygio. Paveikslas susilauk\xc4\x97 daug interpretacij\xc5\xb3, sp\xc4\x97jamos \xc4\xafvairios jo simbolin\xc4\x97s reik\xc5\xa1m\xc4\x97s. Kartu paveikslas labai realisti\xc5\xa1kai vaizduoja kasdienin\xc4\x99 to meto Amsterdamo civilin\xc4\x97s sargybos rutin\xc4\x85.'